钦定古今图书集成/历象汇编/乾象典/第095卷 > 《本草纲目》 > 燧火集解
## 钦定古今图书集成/历象汇编/乾象典/第095卷 > 《本草纲目》 > 燧火集解

李时珍曰：“《周官》司爟氏：四时变国火，以救时疾。季春
出火，季秋纳火，民咸从之。盖人之资于火食者，疾病
寿夭生焉。四时钻燧取新火，以为饮食之用，依岁气
而使无亢不及，所以救民之时疾也。榆柳先百木而
青，故春取之，其火色青；杏枣之木心赤，故夏取之，其
火色赤；柞楢之木理白，故秋取之，其火色白；槐檀之”
木心黑，故冬取之，其火色黑。桑柘之木肌黄，故季夏
取之，其火色黄。天文大火之次，于星为心。季春龙见
于辰而出火，于时为暑。季秋龙伏于戌而纳火，于时
为寒。顺天道而百工之作息皆因之，以免水旱灾祥
之流行也。后世寒食禁火，乃季春改火遗意，而俗作
介推事，谬矣。《道书》云：“灶下灰火，谓之‘伏龙屎’。”不可爇
香，事神。